Søndag aften klokken 23.47 fik Nordjyllands Beredskab og Nordjyllands Politi en melding om en brand på en gård. Branden er opstået i en lade på gården, der har adresse på Nøvlingvej mellem Nøvling og Ferslev sydøst for Aalborg. - Der opstod brand i en lade med noget halm og nogle bigballer, fortæller vagchef hos Nordjyllands Politi, Jess Fallberg. Beredskabet frygtede i første omgang, at en større besætning på omkring 60 køer var i fare på grund af branden. - Men de befandt sig heldigvis i en anden lade, og der var derfor hverken mennesker eller dyr i fare ved branden, konstaterer vagtchefen. 14 brandfolk fra Beredskabsstyrelsen Nordjylland, der holder til i Thisted, har i løbet af natten hjulpet Nordjyllands Beredskab i forbindelse med branden. Det oplyser Lars Høg Schou, operativ chef i Beredskabsstyrelsen, på Twitter. Mandag morgen arbejder Nordjyllands Beredskab fortsat på slukningsarbejdet, men branden skulle være under kontrol.

Opsummering:
En brand opstod sent søndag aften på en gård uden for Aalborg, og beredskabet frygtede for en flok køer på stedet.